ธปท.แย้มเศรษฐกิจพ.ค.ดีขึ้นหลังรายได้ภาคเกษตรขยับ
ธปท.ชี้ภาวะเศรษฐกิจเดือนพ.ค.มีสัญญาณดีขึ้น หลังรายได้ภาคเกษตรเป็นบวก หนุนการบริโภคภาคเอกชนปรับดีขึ้น
30 มิ.ย. 2559

ธปท.ชี้ภาวะเศรษฐกิจเดือนพ.ค.มีสัญญาณดีขึ้น หลังรายได้ภาคเกษตรเป็นบวก หนุนการบริโภคภาคเอกชนปรับดีขึ้น
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนพ.ค.ที่ผ่านมาขยายตัวต่อเนื่องจากเดือนก่อน ตามแรงขับเคลื่อนจากภาคการท่องเที่ยว รวมทั้งอุปสงค์ในประเทศที่กระเตื้องขึ้น โดยการบริโภคภาคเอกชนปรับดีขึ้น ตามการใช้จ่ายในหมวดสินค้าคงทนเป็นหลัก ส่วนหนึ่งเพราะกำลังซื้อของครัวเรือนภาคเกษตรเริ่มปรับดีขึ้นจากราคาสินค้าเกษตรที่สูงขึ้น และปัญหาภัยแล้งที่คลี่คลาย ประกอบกับการใช้จ่ายลงทุนของภาครัฐกลับมาขยายตัวดี
อย่างไรก็ตาม การส่งออกสินค้าที่ยังคงหดตัวตามภาวะเศรษฐกิจคู่ค้า ส่งผลให้การผลิตและการลงทุนภาคเอกชนโดยรวมยังอยู่ในระดับต่ำ ด้านเสถียรภาพเศรษฐกิจ อัตราเงินเฟ้อทั่วไปเป็นบวกต่อเนื่องจากเดือนก่อนอยู่ที่ 0.46% ตามการเพิ่มขึ้นของราคาอาหารสดและราคาน้ำมัน ส่วนอัตราการว่างงานเพิ่มขึ้นเล็กน้อย แต่ยังอยู่ในระดับต่ำ ขณะที่ดุลบัญชีเดินสะพัดยังเกินดุล 2,234 ล้านบาท
"การบริโภคของครัวเรือนปรับดีขึ้น หลังรายได้ภาคเกษตรที่ปรับดีขึ้นเป็นบวก 2 เดือนติดต่อกัน หลังจากติดลบมานาน โดยเดือนเม.ย.ขยายตัว 2.2% และเดือนพ.ค.ขยายตัว 6.7% สะท้อนสัญญาณเศรษฐกิจที่ปรับดีขึ้น แต่ยังไม่ดีขึ้นมากนัก เพราะครัวเรือนยังมีหนี้สูงรายได้ที่เพิ่มขึ้นเกษตรกรยังต้องแบ่งบริโภคและชำระหนี้ด้วย"นางรุ่งกล่าว